b'\n_START_ARTICLE_\nSyd\xc3\xa4nsuruja\n_START_PARAGRAPH_\nSyd\xc3\xa4nsuruja (Heartaches) on Al Hoffmanin s\xc3\xa4velt\xc3\xa4m\xc3\xa4 ja John Klennerin sanoittama yhdysvaltalainen iskelm\xc3\xa4 vuodelta 1931. Suomessa se tunnetaan etenkin Olavi Virran levytyksen\xc3\xa4 vuodelta 1960, nopeana rumbana jonka vihellysosuudet hoitaa \xe2\x80\x9dPakilan satakieleksi\xe2\x80\x9d kutsuttu Erkki Junkkarinen. Suomenkielisen sanoituksen siihen on tehnyt Sauvo Puhtila ja sovituksen Eino Virtanen. Laulu alkaa sanoin \xe2\x80\x9dViilt\xc3\xa4\xc3\xa4, viilt\xc3\xa4\xc3\xa4, nyt suru syd\xc3\xa4nt\xc3\xa4ni viilt\xc3\xa4\xc3\xa4...\xe2\x80\x9d._NEWLINE_Virran versio ei kuitenkaan ollut ensimm\xc3\xa4inen suomenkielinen levytys kappaleesta, vaan vuosikymment\xc3\xa4 aiemmin vuonna 1950 Eero V\xc3\xa4re levytti sen Kullervon sanoituksena. Muita kappaleen levytt\xc3\xa4neit\xc3\xa4 suomalaisartisteja (kaikki Saukin sanoin) ovat Esko Rahkonen (1967), Kai Lind (1975), Eino Valtanen (1978), Topi Sorsakoski (1986), Four Cats\xc2\xa0(1994) ja Sauli Lehtonen  (1995). Instrumentaaliversion siit\xc3\xa4 ovat tehneet Agents (1980) ja Heikki Laurila (1981)._NEWLINE_Yhdysvalloissa tunnetuimpia versioita kappaleesta olivat Ted Weemsin orkesterin instrumentaalilevytykset vuosilta 1933, 1938 ja 1947, joista vasta viimeinen nosti kappaleen todella suosituksi. Elmo Tannerin vihellyssooloineen ne toimivat esikuvana Eino Virtasen Olavi Virralle tekem\xc3\xa4lle sovitukselle.'